เอาบ้าง!พนง.บัวหลวงประท้วงขอขึ้นโบนัส
สหภาพแรงงานธนาคารกรุงเทพ เรียกร้องผู้บริหาร "3ค.-1ก."  ถ้าไม่รับเรื่องจะยกระดับการเคลื่อนไหวแน่นอน
22 ม.ค. 2556

สหภาพแรงงานธนาคารกรุงเทพ เรียกร้องผู้บริหาร "3ค.-1ก."  ถ้าไม่รับเรื่องจะยกระดับการเคลื่อนไหวแน่นอน
เวลาประมาณ 12.00 น. ผู้สื่อข่าวรายงานว่า สหภาพแรงงานธนาคารกรุงเทพ ได้นัดชุมนุมกันที่บริเวณหน้าอาคารสำนักงานใหญ่ ถนนสีลม โดยมีผู้ร่วมชุมนุมประมาณ 100 คน เพื่อยื่นข้อเรียกร้องต่อผู้บริหาร "3 ค. 1 ก." คือ ขอคืนโบนัสที่อัตรา 4 เดือนเหมือนในอดีต เพราะปัจจุบันธนาคารจ่าย 2 เดือน , ขอคืนเงินประทังชีวิตหลังเกษียณจากอัตราปัจจุบัน 3 แสนบาทต่อราย เป็น 4.5 แสนบาทต่อราย , ขอคืนอัตราขึ้นเงินเดือนที่ 6% เท่ากันทั้งธนาคาร หลังจากที่ปรับให้พนักงานประจำ 3% การตลาดฝ่ายขาย 6% , และ 1 ก. คือ แก้ไขการจ่ายคืนเงินกองทุนสำรองเลี้ยงชีพ จากปัจจุบันคิดเป็นอันดับขั้น ให้คิดเป็น 7% เท่ากันทั้งธนาคาร
ทั้งนี้ ในวันที่ 24 ม.ค. นี้ กลุ่มสหภาพฯ จะเดินทางไปที่กระทรวงแรงงาน เพื่อไกล่เกลี่ยกับผู้บริหาร ซึ่งหากยังไม่สามารถตกลงกันได้ ก็จะยกระดับความรุนแรงในการเคลื่อนไหวเพิ่มขึ้น โดยจะดึงกลุ่มสหพันธ์แรงงานธนาคารและการเงินแห่งประเทศไทย ที่รวบรวมสหภาพแรงงานของธนาคารอื่นๆ เข้ามาร่วมชุมนุม แต่ถ้ายังไม่มีการตอบรับจากฝ่ายบริหาร พนักงานก็จะยกระดับยื่นเรื่องขอหยุดงาน
"อยากให้ผู้บริหารมีธรรมาภิบาลเหมือนผู้บริหารการบินไทย เพราะการบินไทยกำไรแค่ 7,000 ล้าน แต่ก็ยังทำตามข้อเรียกร้องของสหภาพฯ ขณะที่ธนาคารคกรุงเทพประกาศผลประกอบการล่าสุดมีกำไรถึง 3 หมื่นล้านบาท แต่กลับให้โบนัสและสวัสดิการน้อยกว่าบริษัทอื่น โดยสหภาพไม่ได้ต้องการให้ธนาคารเสียหาย แต่ถ้ายังตกลงไม่ได้ คงต้องยกระดับความรุนแรงขึ้น" นายชัยวัฒน์ มาคำจันทร์ ประธานสหภาพแรงงานธนาคารกรุงเทพ กล่าว